‏24/09/2017

**התייחסותנו ליישום התיקון לחוק עובדים זרים התשנ"א – 1991**

בהמשך לפרסומכם לקבלת הערות הציבור על אופן יישום התיקון לחוק, להלן הערותינו בעניין:

ראשית נציין כי קו לעובד הינה עמותה ללא כוונת רווח, שמטרתה להגן על זכויות העובדים המקופחים ביותר במשק הישראלי. העמותה מסייעת לעובדים שזכויותיהם הופרו, באמצעות סיוע פרטני ופעילות ציבורית כוללת. במסגרת פעילותנו סייענו עד כה ל- 28 עובדים בהגשת בקשות לפדיון כספי הפקדון שלהם בעת עזיבתם את המדינה. לצערנו עד כה שלושה עובדים בלבד (רק מעט יותר מ-10%) בהם טיפלנו עזבו את ישראל עם הכספים אשר נוכו מהם במהלך עבודתם כאשר השאר – דהיינו, 90% מהעובדים - עזבו בידיים ריקות. להלן מסקנותינו והערותינו בעקבות עבודה זו.

* ניכויים גבוהים מהמותר בענף הניקיון: על-פי לשון החוק על המעסיק לנכות 20% מן **השכר הקובע** של העובד ע"פ סעיף 13 לחוק פיצויי פיטורין, אולם לפי עדויות מעסיקים ההנחיה הרשמית הניתנת למעסיקים שיוצרים קשר בבקשה לסיוע בנוגע להפרשות הינה להשתמש בשכר **הקובע לגמל**. הנחיה זו גורמת לניכוי גבוה מזה הקבוע בחוק בענפים בהם קיים צו הרחבה הקובע כי ההפרשות לביטוח פנסיוני הינן על רכיבים שאינם מנויים בחוק ובתקנות ואינם, למעשה, "שכר קובע". התוצאה היא, שלעובדים רבים מענף הניקיון - ענף התעסוקה הנפוץ ביותר בקרב האוכלוסיה המדוברת - נוכו סכומים גבוהים מהמותר בחוק, והם מוחזקים שלא כדין אצל הרשות. יש לתקן לאלתר את ההנחיות והמידע שנמסר למעסיקים, על מנת למנוע המשך תופעה זו. וכן, לגבי הפקדות שכבר נעשו, יש לפעול מיידית להחזרת הסכומים שנוכו ביתר לידי העובדים.

לנוחיותכם אנו מצרפים כנספח א' תלוש אופייני לדוגמה, בו במקום ניכוי 20% משכר הבסיס ע"ס 874.5 ₪ נוכו 20% גם מרכיבים אחרים שאינם כלולים בחוק בסך 1085 ₪.

* נגישות לציבור העובדים: כיום המערכת המטפלת אינה מונגשת כלל לעובדים. אין מענה בשפות הרלוונטיות לעובדים (טיגריניה וערבית) – לא בטלפון ולא באימייל; אין קבלת קהל שמתוכננת למענה בשפות הרלוונטיות לעובדים; ולמעשה אין להם כל דרך נגישה לקבל מידע אודות הכספים המופקדים בלא היעזרות במעסיקיהם, במתורגמנים ובארגוני סיוע. התוצאה היא, שארגוני זכויות האדם מוצפים בפניות של עובדים שמבקשים לדעת היכן כספם מוחזק ומה עלה בגורלו, מכיוון שאין להם כל דרך לעשות זאת בעצמם מול הגורמים המחזיקים בכספם.

נציין כי במקרים רבים בהם פנינו בשם העובדים למחלקת פדיונות התגלה כי על אף שנוכו מן העובד סכומים גבוהים, הכספים בפועל לא הופקדו בפיקדון ונותרו בידי המעסיקים. מקרים עלו מעלים את הצורך בגישה ישירה של העובדים לחשבונם ללא תיווך גורם שלישי.

* טיפול בהפרות חוק מצד המעסיקים: אנו נתקלים במקרים רבים בהם המעסיק הפר את חוקי העבודה ואת התיקון המדובר לחוק. במקרים מסוג אלה יש צורך בהתערבות גורם רשמי לשם תיקון המצב ואף הפעלת סנקציות כנגד המעסיק. הדבר דחוף שבעתיים כאשר מדובר באוכלוסייה אשר עליה לעזוב את המדינה במהירות ובנסיבות שאינן תלויות בה. דוגמה החוזרת על עצמה רבות בשבועות האחרונים היא של עובדים המקבלים מעמד פליט במדינות אחרות אשר מכתיבות בעצמן את מועד הטיסה.

כיום כאשר אנו מבקשים לסייע לעובד לפדות פדיון אנו מעבירים למחלקת הפקדונות את פרטיי העובד כולל תלושי השכר. לעיתים רבות אנו מקבלים תשובה לקונית לפיה לא הופקדו כספים עבור העובד. לעיתים הופקדו כספים אולם בסכום נמוך מזה שנוכה ממנו בשכר וודאי שאינו כולל את חלק המעסיק. במקרים אלו אנו מתחילים במירוץ נגד הזמן הכולל פניה למעסיק וניסיון להפעיל עליו לחץ להפקיד את הכספים בפקדון, שאם לא ייעשה כן והעובד יעזוב את הארץ לא תהיה לו כל אפשרות לגשת להליכים משפטיים והסכומים למעשה יוותרו בידי המעסיק.

במחלקת הפקדונות צריך לשבת גורם אשר בסמכותו לטפל במקרים כאלה מול מעסיקים, בין אם בצורת אכיפה והפעלת סנקציות, ובין בפתרון בעיות טכניות נפוצות המונעות מן המעסיק להעביר את התשלום לקרן. לא ייתכן כי הפרות ותקלות חמורות כל-כך יוותרו ללא מענה מצד רשות האוכלוסין וההגירה.

* מידע למעסיקים בנוגע למבקשי מקלט שאינם "מסתננים": כיום אין הרשות מפרסמת מידע ברור אשר אמור לסייע למעסיקים להבחין האם העובד העומד מולם הוא "מסתנן" או "סתם" בעל רישיון ישיבה לפי סעיף 2(א)(5), וממילא רבים מהם אינם בקיאים בחוק ובהגדרת האוכלוסייה עליה הוא חל. עד כה פנו אלינו עובדים רבים אשר נכנסו לישראל כדין וסיפרו כי מעסיקיהם ניכו משכרם את הסכום האמור.

מבירור שערכנו התברר כי הכסף לא הועבר אל הרשות אלא נשאר אצל המעסיקים, שלא הצליחו להפקידו באתר אך עדיין סבורים שעליהם לנכות את הכסף ומסרבים להשיבו לעובדים. מעסיק המבקש להפקיד את הניכוי עבור עובדים שאינם "מסתננים" כאמור, אינו מקבל הודעה לפיה עובדיו אינם "מסתננים" ואין לנכות מהם כספים, אלא רק טופס שגיאה כללי. טופס השגיאה אינו כולל הסבר, ובאופן זה, על פי מידע שהגיע אלינו, מעסיקים רבים סבורים כי מדובר בכשל טכני נקודתי, ומוסיפים להחזיק בכספים מתוך הבנה שזוהי חובתם על פי החוק.

המשמעות היא לא רק ניכוי שלא כדין, אלא גם כשל בהשבת הכסף.

יש לנסח לאלתר הסבר בטופס ההפקדות; ובו יש להבהיר למעסיק כי במקרה בו העובד אינו "מסתנן", אסור לנכות את הסכום האמור, ואם נוכה – יש להשיבו. כמו כן על הרשות לוודא שברשיונות הישיבה המונפקים על ידה מובהר באופן ברור האם לחוק יש תחולה על העובד, או לא.

* שעות פעילות סניף הבנק: בתשובות שקיבלנו מיחידת הפקדונות בנוגע לעובדים שטסו במועדים מיוחדים צויין כי *"הנציגות של בנק מזרחי סגורה בשבתות וחגים, ולכן העובד לא יוכל למשוך את הכסף".* במקרים אלו מתבקשים העובדים להעביר פרטיי חשבון בנק במדינת היעד והכספים יועברו לשם.

באופן עבודה זה ישנם מספר לקונות: ראשית, עלות ההעברה הבנקאית תנוכה מסכום הפיקדון שישולם לעובד, וזאת על אף כי העובד עצמו פעל כמבוקש ממנו על-פי הנוהל וכמובן שאיננו שולט בשעות פעילות הבנק. כפי שציינו לעיל לעיתים רבות אף אין העובד שולט במועד הטיסה שלו. מן הראוי כי בנק שלקח על עצמו לנהל סכומים עצומים של כספי עובדים יפעל גם בשבתות וחגים בכדי למנוע מצב בו הוא אוחז בכספים האמורים להיות מועברים לעובדים.

בנוסף, רוב העובדים המטופלים עוברים למדינות שאינן מדינות המוצא שלהן, ולעיתים יחלפו חודשים ארוכים עד שיקבלו לידיהם מסמכים אשר יאפשרו להם לפתוח חשבונות בנק במדינה הקולטת, אם בכלל.

בעיה נוספת היא כי הפרטים הכתובים על האשרות שמנפיקה רשות האוכלוסין לאוכלוסייה זו אינם מדויקים בלשון המעטה. המדובר בחלק משמו המלא של העובד אשר נכתב לרוב כראות עיניו של הפקיד אשר פגש בו לראשונה עם כניסתו לישראל. גם מספר הדרכון המוטבע על אשרתם של העובדים הינו מספר פנימי של רשות האוכלוסין. חשבון בנק שיפתח העובד במדינת המוצא יכלול את שמו האמיתי והמדויק אשר לרוב הינו שונה מצורת הכתיבה בישראל, ויכלול מספר זיהוי שבינו לבין המספר הישראלי אין כל קשר. מצב עניינים זה עשוי לגרום לבעיות טכניות רבות בהעברת הכספים, ואנו מניחים כי העובדים יתקשו מאוד בהעברת הכספים, וכי עובדים רבים יוותרו בלא הכסף המגיע להם.

נוסיף ונציין כי שעות העבודה של הסניף אינן מצויינות ב"נוהל פיקדון לעובדים זרים שהם מסתננים" המפורסם באתרכם ורק בעת הבקשה לפדיון, ימים ספורים לפני עזיבתו את ישראל, מגלה העובד כי מועד עזיבתו ימנע ממנו לקבל את הכספים באופן מיידי כפי שציפה וכפי שקובע החוק. יש לציין בבירור את מועדי ושעות הפעילות של הבנק באתר וליתן מענה לאותם עובדים היוצאים בשעה שהבנק סגור.